**Likumprojekta „Eiropas Savienības fondu 2021.-2027.gada plānošanas perioda vadības likums” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Eiropas Savienības fondu 2021.-2027. gada plānošanas perioda vadības likums” izstrādāts ar mērķi noteikt Eiropas Savienības fondu vispārējos vadības principus Latvijas Republikā. Likumprojekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts „Eiropas Savienības fondu 2021.-2027. gada plānošanas perioda vadības likums” (turpmāk – likumprojekts) izstrādāts saskaņā ar:- Eiropas Parlamenta un Padomes 2021.gada 24.jūnija regulu (ES) Nr. 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (turpmāk – Regula Nr.2021/1060);- [Eiropas Parlamenta un Padomes 2021.gada 24.jūnija regulu (ES) Nr. 2021/1057, ar ko izveido Eiropas Sociālo fondu Plus (ESF+) un atceļ Regulu (ES) Nr. 1296/2013](https://eur-lex.europa.eu/legal-content/LV/AUTO/?uri=uriserv:OJ.L_.2021.231.01.0021.01.LAV&toc=OJ:L:2021:231:FULL);- [Eiropas Parlamenta un Padomes 2021.gada 24.jūnija regulu (ES) Nr.2021/1056, ar ko izveido Taisnīgas pārkārtošanās fondu](https://eur-lex.europa.eu/legal-content/LV/AUTO/?uri=uriserv:OJ.L_.2021.231.01.0001.01.LAV&toc=OJ:L:2021:231:FULL); - [Eiropas Parlamenta un Padomes 2021.gada 24.jūnija regulu (ES) Nr. 2021/1058 par Eiropas Reģionālās attīstības fondu un Kohēzijas fondu](https://eur-lex.europa.eu/legal-content/LV/AUTO/?uri=uriserv:OJ.L_.2021.231.01.0060.01.LAV&toc=OJ:L:2021:231:FULL); - Finanšu ministrijas izstrādāto Informatīvo ziņojumu par Eiropas Reģionālās attīstības fonda, Eiropas Sociālā fonda plus un Kohēzijas fonda ieviešanu 2021.-2027.gadā Latvijā (izskatīts Ministru kabineta 2019.gada 20.augusta sēdē (prot. Nr.35 173.§). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība   | 1. Sākot ar 2021.gada 1.janvāri Latvijas Republikā sākas jaunais 2021.-2027.gada Eiropas Savienības (turpmāk – ES) fondu (turpmāk – ES fondi) plānošanas periods, kuru regulēs jaunas regulas (skat. anotācijas I sadaļas 1.punktu).  2. Šobrīd ES fondu vadību Latvijas Republikā nosaka Eiropas Savienības struktūrfondu un Kohēzijas fonda 2014.-2020. gada plānošanas perioda vadības likums (turpmāk – ES fondu vadības likums), kas stājies spēkā 2014.gada 11.jūlijā. Minētā likuma 3.panta pirmajā daļā ir noteikts, ka likums attiecas uz ES fondu vadību, t.i., ES fondu vadībā iesaistīto institūciju un finansējuma saņēmēja tiesībām un pienākumiem, iesaistīto institūciju lēmumu pieņemšanu, apstrīdēšanu un pārsūdzēšanas kārtību, kā arī nosacījumiem ES fondu finansējuma piešķiršanai, valsts budžeta līdzfinansējuma likmes apmēram un nosacījumiem virssaistību plānošanai. Ņemot vērā, ka minētajā likumā ietvertais tiesiskais regulējums attiecas tikai uz ES fondu 2014.-2020. gada plānošanas periodu, nepieciešams izstrādāt jaunu likumu, kurā ietvertais tiesiskais regulējums attiektos uz jauno plānošanas periodu. Ievērojot minēto, ar Finanšu ministrijas izstrādāto Informatīvo ziņojumu par Eiropas Reģionālās attīstības fonda, Eiropas Sociālā fonda plus un Kohēzijas fonda ieviešanu 2021.-2027.gadā Latvijā  (izskatīts Ministru kabineta 2019.gada 20.augusta sēdē (prot. Nr.35 173.§) Finanšu ministrijai ir uzdots izstrādāt likumprojektu par ES fondu vadību 2021.-2027.gada plānošanas periodam. Tāpat Ministru kabineta sēdē tika izlemts, ka tiek saglabāta līdzšinējā ieviešanas shēma ar Centrālo un finanšu līgumu aģentūru (turpmāk – CFLA) kā vienīgo sadarbības iestādi. Lai izpildītu Ministru kabineta lemto un jaunajās regulās noteiktās ES fondu īstenošanas, uzraudzības, izvērtēšanas, kontroles un audita prasības, ir izstrādāts šis likumprojekts.  3. Likumprojekts ir izstrādāts uz 2014. – 2020. gada plānošanas perioda tiesiskā regulējuma bāzes, taču tajā ir veikti atsevišķi uzlabojumi, kas galvenokārt balstīti uz ES fondu vadībā iesaistīto institūciju pieredzes bāzes un kopumā vērsti uz to, lai ES fondu projektu iesniegšana un īstenošana būtu vēl ērtāka un atbalstošāka ES fondu finansējuma saņēmējiem. 4. Likumprojekta mērķis, līdzīgi kā ES fondu 2014.-2020. gada plānošanas periodā, ir noteikt ES fondu vadības vispārējos pamatprincipus Latvijas Republikā, nodrošinot efektīvu, pārskatāmu un pareizas finanšu pārvaldības principiem[[1]](#footnote-1) atbilstošu Eiropas Savienības fondu ieviešanu. Likumprojekts nosaka ES fondu vadībā iesaistīto institūciju un finansējuma saņēmēja tiesības un pienākumus, uzraudzības komitejas darbības pamatnoteikumus un sastāvu, deleģējumu Ministru kabinetam noteikt, kā tiek nodrošināti ES fondu vadības posmi, ES fondu vadībā iesaistīto institūciju pieņemto lēmumu apstrīdēšanas un pārsūdzēšanas kārtību, kā arī informācijas atklātības nosacījumus attiecībā uz informāciju, kas saistīta ar projektiem. Tāpat kā iepriekšējā plānošanas perioda likumprojektā tiek iekļauts vispārīgs nosacījums, ka finanšu instrumentu īstenošanā šo likumu piemēro tiktāl, ciktāl tas ir saskaņā ar Regulas Nr.2021/1060 noteikumiem, jo regulā finanšu instrumentu īstenošanā ir ietverts arī specifisks regulējums, kas atšķiras no vispārējās ES fondu ieviešanas kārtības. Tāpēc likumprojektā noteikts, ka uz finanšu instrumentu īstenošanu neattiecas regulējums par projektu iesniegumu atlasi, kā arī Ministru kabinetam paredzēts deleģējums izstrādāt noteikumus par finanšu instrumentu īstenošanas kārtību. 5. Likumprojektā, tāpat kā Eiropas Savienības struktūrfondu un Kohēzijas fonda 2014.—2020. gada plānošanas perioda vadības likumā (turpmāk - ES fondu vadības likums), ir iekļauta tiesību norma, kas nosaka, ka projekta iesnieguma iesniegšana saskaņā ar šo likumu nerada  pienākumu ES fondu vadībā iesaistītajai institūcijai piešķirt  projekta iesniedzējam finansējumu  projekta īstenošanai (5.pants). Šajā gadījumā regulējuma objekts ir subsīdiju jeb finansējuma piešķiršana, kas ietilpst tiesību nodrošinošajā valsts pārvaldē (vāc. – *Leistungsverwaltung*)[[1]](http://titania.saeima.lv/LIVS11/SaeimaLIVS11.nsf/0/162B749480B94975C2257CED001FF25E?OpenDocument" \l "_ftn1" \o "), kā rezultātā personai nav subjektīvu publisko tiesību prasīt projekta iesnieguma apstiprināšanu un finansējuma piešķiršanu, tai skaitā tiesas ceļā. No tiesību nodrošinošās pārvaldes ir nošķirama ierobežojošā pārvalde (vāc. – *Eingriffsverwaltung*), kurā personai ir subjektīvas publiskās tiesības no valsts vai cita publiskās varas nesēja prasīt veikt vai pārtraukt konkrētu darbību (ja nepieciešams, arī tiesas ceļā)[[2]](http://titania.saeima.lv/LIVS11/SaeimaLIVS11.nsf/0/162B749480B94975C2257CED001FF25E?OpenDocument" \l "_ftn2" \o "), piemēram, būvniecībā. Attiecībā uz subvenciju piešķiršanu projekta iesniedzējam ir tiesības un tiesisku un taisnīgu projekta iesnieguma vērtēšanas un lēmuma pieņemšanas procedūru, kā arī vienlīdzīgu attieksmi.[[3]](http://titania.saeima.lv/LIVS11/SaeimaLIVS11.nsf/0/162B749480B94975C2257CED001FF25E?OpenDocument" \l "_ftn3" \o ") Tas nozīmē, ka  projekta iesniedzējs saskaņā ar Administratīvā procesa likumu un Valsts pārvaldes iestāžu nodarīto zaudējumu atlīdzināšanas likumu var prasīt tikai zaudējumu atlīdzību, kas radušies attiecīgajam projekta iesniedzējam, sagatavojot vērtēšanas procesā noraidīto projekta iesniegumu (piemēram, projekta sagatavošanas izmaksas), nevis ES fonda finansējumu, kas pieejams tikai konkrētā specifiskā atbalsta mērķa ietvaros noteiktā laika periodā. Likumprojekta 5.panta otrā daļa nosaka to, ka lēmums par atteikumu piešķirt finansējumu administratīvo procesu regulējošo normatīvo aktu izpratnē vērtējams kā negatīvs administratīvs akts, bet nav uzskatāms par nelabvēlīgu administratīvu aktu. Minēto pamato tas, ka uz fondu piešķīrumu persona piesakās labprātīgi, atteikums pēc savas būtības nav nelabvēlīgs administratīvais akts, jo personai neko neatņem, bet gan nepiešķir ko tādu, uz ko tā konkursa kārtībā pretendēja.6. Likumprojektā līdzīgi kā ES fondu 2014. – 2020. gada plānošanas periodā ir noteikts, ka vadošā iestāde nodrošina ES fondu vadības informācijas, publicitātes un saziņas pasākumu izpildi. Taču attiecībā uz 2021. – 2027.plānošanas periodu Regulas Nr.2021/1060 48.pants paredz, ka katra dalībvalsts nosaka komunikācijas koordinatoru attiecībā uz redzamības, pārredzamības un komunikācijas aktivitātēm saistībā ar atbalstu no fondiem un tas koordinē komunikācijas un redzamības pasākumus visās programmās. Ņemot vēra iepriekš minēto, likumprojektā ir ietverts regulējums, kas nosaka, ka komunikācijas koordinatora funkcijas atbilstoši regulas 48.pantam pilda vadošā iestāde (likumprojekta 11.panta otrās daļas 6.punkts).7. Likumprojektā ir noteikts regulējums attiecībā uz valsts budžeta līdzfinansējuma likmi un virssaistību apjomu (6. un 7.pants). ES fondu saņemšana ir saistīta ar nepieciešamību projektiem piešķirt valsts budžeta finansējumu. Daļu no tā atmaksā no ES fondiem, bet daļa netiek atmaksāta. Tas, cik liela ir šī neatmaksājamā daļa, atkarīgs gan no ES regulās noteiktajiem nosacījumiem attiecībā uz maksimālajām ES fondu līdzfinansējuma likmēm attiecināmo izdevumu segšanai, gan no dalībvalstu izvēles. Dalībvalstu ziņā ir noteikt  valsts budžeta līdzfinansējuma likmi, kā arī to, vai tiks uzņemtas virssaistības un cik lielas tās būs. Šie lēmumi ir atkarīgi no apsvērumiem par to, cik lielam ir jābūt publiskā finansējuma apjomam darbības programmas prioritārajos virzienos, vai tiek izvirzīts mērķis pilnībā apgūt no ES fondiem pieejamo finansējumu, kā arī no tā, cik lielu valsts budžeta finansējuma daļu ir iespējams novirzīt darbības programmas īstenošanai. Pēdējais, savukārt, ir atkarīgs no fiskālās disciplīnas nosacījumiem vidēja termiņa budžetam, jeb no tā, cik liels valsts budžeta finansējums (fiskālā telpa) ir pieejams. Būtiski, lai šādi lēmumi tiktu skatīti kontekstā ar citām valsts vajadzībām, nosakot turpmākajiem gadiem pieejamo finansējumu valsts attīstībai atbilstoši aktuālākajām makroekonomiskās attīstības prognozēm. Atbilstoši tam valsts budžeta līdzfinansējuma likmes un virssaistību apjoma noteikšanā likumprojektā ir paredzēta divpakāpju pieeja. Vispirms likumprojektā tiek noteikts minimālais apmērs projekta valsts budžeta līdzfinansējuma likmei: apstiprinot projektu, tā nav augstāka par minimāli nepieciešamo, ar kuru var nodrošināt specifiskā atbalsta mērķa īstenošanas nosacījumos noteikto nacionālā līdzfinansējuma likmi, valsts budžeta līdzfinansējumam nepārsniedzot normatīvajos aktos par specifiskā atbalsta mērķa īstenošanu noteikto, un virssaistībām 5%. Valsts budžeta līdzfinansējumu nosaka Ministru kabineta noteikumos par  specifiskā atbalsta mērķa īstenošanu atbilstoši plānošanas dokumentiem. Normatīvajā aktā par specifiskā atbalsta mērķa īstenošanu valsts budžeta līdzfinansējumu neparedz augstāku par tādu, ar ko var nodrošināt Eiropas Komisijas lēmumā par darbības programmas apstiprināšanu attiecīgajam darbības programmas prioritārajam virzienam noteikto nacionālā līdzfinansējuma likmi. Valsts budžeta līdzfinansējuma maksimālo apmēru, apstiprinot projektu, rēķina pret projekta kopējiem attiecināmajiem izdevumiem atbilstoši šādai formulai: VB= ES/ SL-ES-NF, kur:VB – valsts budžeta līdzfinansējums;ES – projekta ES fondu līdzfinansējums;SL – normatīvajā aktā par specifiskā atbalsta mērķa īstenošanu noteiktā ES fondu līdzfinansējuma likme;NF – nacionālais līdzfinansējums (t.sk. valsts budžeta dotācija), kas nav valsts budžeta līdzfinansējums*.*Likumprojekts paredz, ka virssaistību minimālo apmēru var palielināt, ja tiek nodrošināta virssaistību neitrāla ietekme uz vispārējās valdības budžeta bilanci darbības programmas ietvaros. Virssaistības tiek kompensētas no ES fondu finansējuma līdz plānošanas perioda beigām atbilstoši Ministru kabineta lēmumam. 8. Regulas Nr.2021/1060 18. pants un 86.pants paredz elastības finansējuma piemērošu. Elastības finansējums 50% apmērā no 2026.gadam un 2027.gadam plānotā finansējuma var tikt izmantots projektu iesniegumu atlašu uzsākšanai tikai pēc Eiropas Komisijas lēmuma par vidusposma pārskatu. Elastības finansējums noteikts darbības programmā 2021.-2027. gadam katrai no prioritātēm, kas indikatīvi sastāda 15,5% no katras prioritātes finansējuma. Attiecīgi, plānojot specifisko atbalsta mērķu īstenošanu, atbildīgās iestādes plāno nodrošināt projektu iesniegumu atlašu uzsākšanu par pieejamā finansējuma apjomu. Izņēmuma gadījumos, kur specifisko atbalsta mērķa ietvaros plānots viens vai ierobežots skaits projektu, kurus plānots īstenot visa plānošanas perioda ietvaros un kuru īstenošanai nepieciešams slēgt līgumu vai vienošanos ar finansējuma saņēmēju par visu specifiskā atbalsta mērķa finansējuma apjomu, atbildīgā iestāde līdz Eiropas Komisijas lēmumam par vidusposma pārskatu saskaņo ar vadošo iestādi elastības finansējuma iekļaušanu citos tās pārraudzībā esošajos specifiskajos atbalsta mērķos tās pašas prioritātes ietvaros vai attiecīgā elastības finansējuma apjoma iekļaušanu darbības programmas virssaistību apjomā.    9. Kā iepriekš minēts, likumprojektā atbilstoši Regulai Nr.2021/1060 ir noteiktas ES fondu vadībā iesaistītās  institūcijas, to tiesības un pienākumi. Likumprojektā ir noteikts, ka ES fondu vadību Latvijas Republikā īsteno šādas institūcijas: - vadošā iestāde (Finanšu ministrija);- atbildīgā iestāde (Ekonomikas ministrija, Izglītības un zinātnes ministrija, Kultūras ministrija, Labklājības ministrija, Satiksmes ministrija, Tieslietu ministrija, Veselības ministrija, Vides aizsardzības un reģionālās attīstības ministrija, Iekšlietu ministrija, Finanšu ministrija un Valsts kanceleja);-  sadarbības iestāde (Centrālā finanšu un līgumu aģentūra – turpmāk CFLA); -  revīzijas iestāde (Finanšu ministrija);-  grāmatvedības iestāde (Valsts kase); -   uzraudzības komiteja, kas ir koleģiāla institūcija.10. Līdzīgi kā ES fondu 2014.-2020. gada plānošanās periodā Iepirkumu uzraudzības birojs (turpmāk – IUB) saglabās jau esošās funkcijas. IUB statuss paliek nemainīgs, jo iepirkumu pirmspārbaužu veikšana ir preventīvs mehānisms neatbilstību konstatēšanā iepirkumu jomā un nav uzskatāma  par vadošās iestādes deleģēto funkciju, jo lēmumu par finanšu korekcijas piemērošanu gadījumā, ja IUB savā atzinumā būs norādījis uz iepirkumu regulējošo normatīvo aktu pārkāpumiem, pieņem sadarbības iestāde . Tādēļ arī ES fondu 2021.-2027. gada plānošanas periodā IUB saglabā iepirkumu pirmspārbaužu veikšanas virsuzraudzību, izdodot metodiskos materiālus attiecībā uz iepirkumu pirmspārbaužu veikšanu un pārliecinoties, ka iepirkumu pirmspārbaužu veikšanas metodika tiek atbilstoši pielietota praksē, kā arī iepirkumu pirmspārbaužu veikšanas funkciju noteikta veida iepirkumos.11. ES fondu īstenošanas funkciju izpilde, t.sk. ieguldījumu koordinācija teritorijās, kā arī Regulas Nr.2021/1060 9.pantā minēto horizontālo principu ieviešana tiks finansēta no ES fondu tehniskās palīdzības. Izvērstāks šā jautājuma regulējums un konkrēts finansējuma apjoms tiks noteikts Ministru kabineta noteikumu par ES fondu tehnisko palīdzību izstrādes procesā.12. Līdzīgi kā ES fondu 2014.-2020. gada plānošanas periodā, tiek saglabāts princips skaidri nodalīt vadošās iestādes, atbildīgo iestāžu un sadarbības iestāžu tiesības un pienākumus, lai novērstu funkciju dublēšanos, kā arī izslēdzot interpretācijas iespējas starp atbildīgajām iestādēm un sadarbības iestādi attiecībā uz funkciju pārdali un atbildībām. Likumprojektā ietvertās normas ir papildinātas ar atsaucēm uz  konkrētiem regulu pantiem, lai veidotu izsekojamu likuma un regulas sasaisti.13. Saglabāta iepriekšējā periodā noteiktā iestāžu funkcionālās padotības forma. Proti, sadarbības iestāde joprojām atrodas finanšu ministra pakļautībā, kurš padotību īsteno ar pilnvarotās amatpersonas (vadošās iestādes vadītāja, kas ir valsts sekretāra vietnieks) starpniecību. Savukārt, ņemot vērā to, ka atbildīgo iestāžu pienākumu pamatā ir nozares jautājumi ES fondu īstenošanas ietvarā, likumprojektā ir noteikts, ka atbildīgās iestādes, tāpat kā iepriekš, ir finanšu ministra funkcionālajā pārraudzībā, ko tas arī īsteno ar vadošās iestādes vadītāja starpniecību.14. Arī šajā periodā vadošā iestāde būs tiesīga lemt par darbības programmas, prioritātes, specifiskā atbalsta mērķa vai projekta ietvaros veikto izdevumu turpmākas deklarēšanas Eiropas Komisijai apturēšanu. 15. ES fondu 2021.-2027. gada plānošanas periodā plānots saglabāt un uzlabot esošo Kohēzijas politikas fondu vadības informācijas sistēmu. Lai nodrošinātu iespējami ērtāku un izsekojamāku ES fondu projektu iesniegšanas kārtību, ka arī sekojot līdzi Eiropas Savienības kopējai praksei, pārejot uz ES fondu projektu vadību e-vidē, likumprojekts paredz pilnībā pāriet uz projektu iesniegšanu caur elektroniskajām informācijas sistēmām (likumprojekta 1.panta piektais punkts), kā arī citu ar projekta īstenošanu saistīto dokumentu apriti sistēmā, tai skaitā līgumu vai vienošanos par projektu īstenošanu slēgšanu. Dokumentiem, kas ir iesniegti, izmantojot Kohēzijas politikas fondu vadības informācijas sistēmu, ir juridisks spēks arī tad, ja tie nesatur rekvizītu "paraksts". Sadarbības iestāde veiks sistēmā nepieciešamos uzlabojumus, lai pilnībā pārietu uz dokumentu elektronisko apriti. 16. Atbildīgās iestādes kompetencē ir funkcijas, kas saistītas ar nozares politikas izstrādi un tās īstenošanas uzraudzību (likumprojekta 12.pants):1. izstrādāt MK noteikumu projektus par specifisko atbalsta mērķu ieviešanu, projektu iesniegumu vērtēšanas kritērijus un to piemērošanas metodiku;
2. nodrošināt investīciju mērķa rezultātu sasniegšanu, tai skaitā iznākuma un rezultāta rādītāju sasniegšanas uzraudzību;
3. izstrādāt un Komercdarbības atbalsta kontroles likumā noteiktajā kārtībā iesniegt Finanšu ministrijā valsts atbalsta programmu vai ad-hoc atbalsta projektu;
4. citas likumprojektā noteiktās funkcijas.

Savukārt sadarbības iestādes kompetencē ir darbs ar projektu iesniedzējiem un finansējuma saņēmējiem (likumprojekta 13.pants):1. veikt projektu iesniegumu atlasi;
2. slēgt civiltiesiskus līgumus un vienošanās ar finansējuma saņēmējiem un nodrošināt projektu īstenošanas uzraudzību;
3. veikt projektu iepirkuma dokumentācijas pārbaudes un izlases veidā veikt projektu iepirkuma pirmspārbaudes;
4. sniegt sabiedrībai informāciju, kas ir saistīta ar projektu īstenošanu, konsultēt projektu iesniedzējus un finansējuma saņēmējus;
5. izstrādāt un uzturēt Kohēzijas politikas fondu vadības informācijas sistēmu;
6. citas likumprojektā noteiktā funkcijas.

 17. Papildus likumprojektā noteikts, ka atbildīgās iestādes var slēgt starpresoru vienošanos ar sadarbības iestādi par sadarbības kārtību, kur nosaka iestāžu tiesības un pienākumus projektu iesniegumu atlases un projektu īstenošanas uzraudzības procesā, Kohēzijas politikas fondu vadības informācijas sistēmas izmantošanas nosacījumus, informācijas apmaiņas kārtību, strīdu risināšanas un grozījumu veikšanas kārtību, kā arī citus ar starpresoru vienošanās izpildi saistītos nosacījumus. Bez tam Eiropas Savienības fondu vadībā iesaistītās institūcijas efektīvākai savu pienākumu izpildei, lai nodrošinātu projektu rezultātu novērtēšanu atbilstoši nozares specifikai, var sadarboties ar tiešās pārvaldes iestādēm, kuru darbības joma saistīta ar plānošanas dokumentos minētajām nozarēm (likumprojekta 10.panta otrā daļa).18. Līdzīgi kā ES fondu 2014.-2020. gada plānošanas periodā ir saglabāta projektu iesniegumu vērtēšanas kritēriju un to piemērošanas metodikas izstrādes un apstiprināšanas kārtība, taču viennozīmīgas pieejas nolūkā likumprojekts papildināts ar atsevišķiem uzlabojumiem un precizējumiem, kas galvenokārt balstīti uz ES fondu vadībā iesaistīto institūciju pieredzes bāzes. No Regulas Nr.2021/1060 72.panta 1.punkta "a" apakšpunkta izriet ka vadošā iestāde izstrādā projektu iesniegumu atlases procedūras, ko saskaņā ar minētās regulas  40.panta "a" apakšpunktu apstiprina uzraudzības komiteja. Ievērojot minēto, likumprojekta 11.panta otrās daļas 9.punktā vadošajai iestādei ir noteikts pienākums izstrādāt projektu iesniegumu atlases metodiku.  Šajā metodikā tiks ietverts apraksts par projektu iesniegumu vērtēšanas kritēriju veidiem, izstrādi un vērtēšanas principiem, kritērijus saraksts, kurus iekļaut visos kritēriju komplektos (vienotie kritēriji), kā arī par projektu iesniegumu atlases norises principiem. Vadošās iestādes izstrādātie vienotie kritēriji piemērojami visiem specifiskajiem atbalsta mērķiem un netiek mainīti. Metodiku apstiprinās uzraudzības komiteja un tā būs saistoša vadošajai iestādei, atbildīgajām iestādēm un sadarbības iestādei. Likumprojekts paredz, ka projektu iesniegumu vērtēšanas kritērijus un kā arī šo kritēriju piemērošanas metodiku izstrādās atbildīgās iestādes (likumprojekta 12.panta trešās daļas 4.punkts) un vadošā iestāde Ministru kabineta noteiktajā apjomā un kārtībā. Minētā regulējuma pamatā ir, ka atbildīgā iestāde izstrādās specifiskos atbilstības un kvalitātes kritērijus un vadošā iestāde izstrādā vienotos kritērijus, t.sk. vienotos izvēles kritērijus (11.panta otrās daļas 16.punkts). Līdz ar to atšķirībā no 2014. – 2020.gada plānošanas perioda kritēriju un kritēriju piemērošanas izstrādes sadalījums un apjoms tiks noteikts likumprojekta 20.panta 2.punkta punktā noteiktajā kārtībā, lai rastu viennozīmīgu izpratni par izstrādes pamatprincipiem un kārtību. Tāpat kā ES fondu 2014. – 2020.gada plānošanas perioda ietvaros projektu iesniegumu vērtēšanas kritērijus atbilstoši Regulas Nr.2021/1060 40.panta 2.punkta "a" apakšpunktam apstiprinās uzraudzības komiteja un tie netiks iekļauti Ministru kabineta noteikumos par specifiskā atbalsta mērķa īstenošanu. Vērtējot ES fondu 2014.-2020. plānošanas perioda pieredzi, likumprojektā skaidri noteikts, ka projektu iesniegumu vērtēšanas kritēriju piemērošanas metodika ir atlases nolikuma sastāvdaļa. Šī metodika būs saistoša projektu iesniegumu vērtēšanas komisijai, tai skaitā vērtēšanas procesā piesaistītajiem ekspertiem, kā arī projekta iesniedzējam un būs kā pielikums atlases nolikumam, uz kura pamata tiek sagatavots, iesniegts un vērtēts projekta iesniegums Tāpat kā ES fondu 2014.-2020.gada plānošanas periodā projektu iesniegumu vērtēšanai sadarbības iestāde izveido projektu iesniegumu vērtēšanas komisiju (likumprojekta 22.pants). Vadošās iestādes pārstāvis var piedalīties projektu iesniegumu vērtēšanas komisijas sēdē novērotāja statusā. Vadošās iestādes pārstāvis šā likumā noteikto funkciju ietvaros var pieprasīt projekta iesniegumu vērtēšanas dokumentāciju, tādejādi izlases veidā uz risku novērtējumu balstītās pieejas ietvaros nodrošinot projektu iesniegumu vērtēšanas procesa pārraudzību.Turpinot iepriekšējā perioda plānošanas praksi, projektu iesniegumu atlases nolikumu izstrādās un apstiprinās sadarbības iestāde (likumprojekta 21.panta otrā daļa). Nolikumā tiks ietverta informācija par projektu iesniegumu iesniegšanas un vērtēšanas kārtību, projektu iesniegumu vērtēšanas kritēriji, projektu iesniegumu vērtēšanas kritēriju piemērošanas metodika, līguma vai vienošanās par projekta īstenošanu projekts un cita projektu iesniegumu atlasei nepieciešamā informācija. Atklāta projektu iesniegumu atlase tiks izsludināta oficiālajā izdevumā „Latvijas Vēstnesis”, publicējot attiecīgu paziņojumu un norādi uz vietni, kurā publicēts projektu iesniegumu atlases nolikums (likumprojekta 21.panta ceturtā daļa).19. Atšķirībā no ES fondu 2014. – 2020.gada plānošanas perioda revīzijas iestāde vairs neveic vadošās iestādes un sertifikācijas iestādes sākotnējo atbilstības novērtēšanu saskaņā ar Eiropas Komisijas izvirzītajiem kritērijiem, jo šādu pienākumu Regula Nr.2021/1060 vairs neparedz. Tā vietā tiks veikta jaunieceltu iestāžu izvērtēšana atbilstoši regulas Nr.2021/1060 78.pantā noteiktajam. (likumprojekta 14.pants).Likumprojekts, tāpat kā ES fondu 2014. – 2020.gada plānošanas periodā, nosaka, ka revīzijas iestāde ir neatkarīga audita struktūrvienība, kas katru gadu sniedz Eiropas Komisijai pārliecību par Latvijā izveidotās ES fondu vadības un kontroles sistēmas darbības efektivitāti un veikto izdevumu likumību un pareizību. Atbilstoši Regulā Nr.2021/1060 noteiktajam vadošā iestāde pēc būtības ir atbildīga par vadības un kontroles sistēmas izveidi un tās darbības efektivitātes nodrošināšanu, tai skaitā Eiropas Komisijai iesniegtajos pārskatos iekļauto izdevumu likumību un pareizību. ES fondu 2014.-2020. gada plānošanas perioda pieredze rāda, ka revīzijas iestādei atsevišķos gadījumos ir nepieciešams paplašināt audita apjomu ārpus konkrētā projekta ietvara, lai sniegtu EK nepieciešamo pārliecību par ES fondu vadības sistēmu. Tāpēc revīzijas iestādei tiek paredzētas arī iespējas pārliecināties par finansējuma saņēmēja projekta ieviešanas efektivitāti (Regulas Nr.2021/1060 70.panta 1.punkts) un finansējuma saņēmēja ieviesto sistēmu atbilstību saskaņā ar kurām tas ievieš projektu. Līdz ar to revīzijas iestādei, lai iegūtu nepieciešamo pārliecību priekš revīzijas iestādes atzinuma, saskaņā ar riska analīzi vai EK norādēm būs, iespējams, jāveic arī, piemēram, lietderības auditi, jāpārbauda arī iepirkumi, kas ir ārpus projekta, lai pārliecinātos par iepirkumu mākslīgas sadalīšanas neesamību.20.Saskaņā ar Regulu Nr.2021/1060 sertifikācijas iestāde netiek atsevišķi izdalīta kā ES fondu 2014.-2020. gada plānošanas perioda ietvaros , bet dalībvalsts Regulas Nr.2021/1060 76. pantā minēto grāmatvedības funkciju var uzticēt vadošajai iestādei vai citai struktūrai. Tādejādi likumprojektā noteikts, ka grāmatvedības funkciju pilda Valsts kase, kas likumprojektā noteikta kā grāmatvedības iestāde. Taču grāmatvedības iestādes funkcijas jaunajā periodā tiek saglabātas līdzīgi kā sertifikācijas iestādes funkcijas ES fondu 2014.-2020. gada periodā, lai saglabātu līdzšinējo izdevumu attiecināmības pārbaudes mehānismu.  Likumprojektā ir noteiktas arī grāmatvedības iestādes tiesības un pienākumi saistībā ar pienākumu apturēt turpmāku izdevumu deklarēšanu Eiropas Komisijā (likumprojekta 15.pants). 21. Atšķirībā no ES fondu 2014.-2020. gada plānošanas perioda, uzraudzības komitejas sastāvs vairs nebūs kā padomdevējs, bet gan visi komitejas locekļi būs balsstiesīgi. Likumprojekta 1.panta septiņpadsmitajā punktā noteikts, ka uzraudzības komiteja ir koleģiāla institūcija, kuras pienākums ir pārraudzīt un veikt Regulas Nr.2021/1060 40.pantā noteiktos pienākumus. Tāpat kā ES fondu 2014.-2020. gada plānošanas periodā, projektu iesniegumu vērtēšanas kritērijus atbilstoši Regulas Nr.2021/1060 40.panta 2.punkta "a" apakšpunktam apstiprinās uzraudzības komiteja. Apstiprinātie kritēriji tiks pievienoti projektu iesniegumu atlases nolikumam. Tāpat kā ES fondu 2014.-2020.plānošas periodā uzraudzības komitejas sēdes ir atklātas. Informācijas izsniegšanu ierobežo vienīgi Eiropas Savienības un Latvijas Republikas normatīvajos aktos noteiktajā kārtībā, kas ir datu aizsardzības jomu reglamentējošie normatīvie akti.22. Likumprojektā, līdzīgi kā  ES fondu 2014.-2020. gada plānošanas periodā, ievērojot to, ka Eiropas Komisija uzsver uz projekta rezultātu sasniegšanu balstītu pieeju un krāpšanas apkarošanu, tad, lai nodrošinātu efektīvas fondu investīcijas un noteikto mērķu sasniegšanu, ir saglabāti finansējuma saņēmēja pienākumi, t.i., nodrošināt projekta rezultātu un ilgtspējas saglabāšanu, lai projektam piešķirtais finansējums tiktu izlietots saskaņā ar pareizas finanšu pārvaldības principu, lai projekta ietvaros veiktie izdevumi būtu tieši saistīti ar mērķu sasniegšanu (likumprojekta 19.pants).23. Arī jaunajā 2021.-2027. gada plānošanas periodā ar finansējuma saņēmējiem atkarībā no to juridiskā statusa tiks slēgti civiltiesiski līgumi (ar privātpersonām) vai vienošanās par projektu īstenošanu (ar publiskām personām) (likumprojekta 19.panta pirmās daļas 1. un 2.punkts)24. Līdzīgi kā ES fondu vadības likumā, likumprojektā Ministru kabinets tiek pilnvarots izdot virkni Ministru kabineta noteikumu ES fondu vadības nodrošināšanai. Šajā gadījumā Ministru kabineta kompetence būtiski neatšķiras no 2014.-2020. gada plānošanas perioda regulējuma.25. Ņemot vērā, ka ES fondu 2021.-2027. gada plānošanas periodā būtisks akcents būs uz vienkāršoto izmaksu iespējami plašu piemērošanu, Ministru kabinets tiek pilnvarots noteikt minēto izmaksu piemērošanas nosacījumus un kārtību (likumprojekta 20.panta 6.punkts). Piemērojot vienkāršoto izmaksu iespējas, attiecināmos izdevumus aprēķina saskaņā ar iepriekš noteiktu metodi, pamatojoties uz iznākumiem, rezultātiem vai kādām citām izmaksām. Finansējuma saņēmējam vairs nav jānodrošina katra līdzfinansējuma izdevumu euro izsekojamība atsevišķos izdevumu apliecinošos dokumentos — tā ir galvenā vienkāršotu izmaksu nodrošinātā priekšrocība, jo šādi tiek ievērojami mazināts administratīvais slogs, kā arī tiek samazināta kļūdu rašanās iespēja. Turklāt, izmantojot vienkāršotās izmaksas, saistītos cilvēkresursus un administratīvās darbības var vairāk novirzīt politisko mērķu īstenošanai un tie vairs nav jākoncentrē uz finanšu dokumentu apkopošanu un pārbaudi.Vienkāršoto izmaksu izmantošanu atzinīgi vērtē visas ieinteresētās puses, tostarp Eiropas Revīzijas palāta un Eiropas Komisija. Vienkāršotās izmaksas arī sekmē ES fondu līdzekļu pareizāku izmantošanu. Eiropas Revīzijas palātas un Eiropas Komisijas uzstādījums ir palielināt vienkāršoto izmaksu izmantošanu 2021.-2027. gada plānošanas periodā. Viena no būtiskākajām izmaiņām ES fondu 2021.-2027. gada plānošanas periodā salīdzinot ar ES fondu 2014.-2020.gada plānošanas periodu, ir tā, ka Regulas Nr.2021/1060 53.panta 2.punktā ir noteikts slieksnis 200 000 euro projektiem, ja projekta kopējais finansējuma apjoms nepārsniedz minēto izmaksu apjomu, visas projekta darbības ir jāievieš piemērojot vienkāršotās izmaksas. Līdz ar to likumprojektā ir noteikts atbildīgās iestādes pienākums izstrādāt vienkāršoto izmaksu metodiku, ja projekta kopējās izmaksas nepārsniedz Regulas Nr.2021/1060 53.panta 2.punktā noteikto izmaksu apjomu (likumprojekta 12.panta trešās daļas 9.punkts).Atbilstoši Regulas Nr.2021/1060 53. panta 2.punktā noteiktajam, vienkāršoto izmaksu obligāta piemērošana attiecas:1)            Projektos, kuru kopējais finansējums ir līdz 200 000 euro (ieskaitot) un kur sadarbības iestāde veic projektu atlasi un slēdz līgumu par projekta īstenošanu;2)            Ja finansējuma saņēmējs sniedz atbalstu gala labuma guvējiem, kuru projekti/līgumi ietekmē rādītāju pasē noteikto darbības līmeni un tā iznākuma rādītāju un kopējais finansējums ir līdz 200 000 euro (ieskaitot), kā arī tam tiek piemērots līdzfinansējums.Izņēmuma gadījumi – projektos, kuros atbalsts uzskatāms par komercdarbības atbalstu (izņemot de minimis), netiek piemērots līdzfinansējums vai ar Uzraudzības komitejas atsevišķu lēmumu par projektiem pētniecības un inovācijas jomā. Situācijā, kad sadarbības iestāde neveic projektu iesniegumu atlasi (“umbrella” projekti), tad obligātais vienkāršoto izmaksu piemērošanas līmenis skatāms pret specifiskās atbalsta mērķa rādītāju pasē noteikto darbības līmeni un tā iznākuma rādītāju. Ja darbība/līgums tieši ietekmē iznākuma rādītāju, tad vienkāršoto izmaksu piemērošana šajā līmenī ir obligāta. Šī prasība tiek vērtēta pie katriem Ministru kabineta noteikumiem par specifiskā atbalsta mērķa īstenošanu individuāli, atbildīgai iestādei sniedzot pamatotus argumentus, ja šī prasība nav attiecināma konkrētā specifiskā atbalsta mērķa ietvaros.  Vienkāršoto izmaksu obligāta piemērošana nozīmē visu izmaksu segšanu ar vienkāršotajām izmaksām, izņemot, ja tiek piemērota vienotā likme, tad izmaksu pozīcija, kurai piemēros/rēķinās vienoto likmi, var būt segtas kā reālās izmaksas. Papildus skaidrojums būs pieejams vadošās iestādes vienkāršoto izmaksu vadlīnijās. 26. Līdzīgi kā ES fondu 2014.-2020. gada plānošanas periodā, likumprojektā ir izdalīta atsevišķa nodaļa, kurā noteikti projektu iesniegumu atlases veidi, vērtēšana, projektu iesniedzēju izslēgšanas noteikumi, kā arī iesniegumu apstiprināšanas kārtība (III nodaļa).  Tāpat kā iepriekšējā periodā, projektu iesniegumu atlase tiks noteikta gan kā atklāta, gan ierobežota iesniegumu atlase. Turklāt projekta iesniegumu vērtēšanas termiņš likumprojektā  joprojām būs noteikts 3 mēneši. 27.Likumprojektā, tāpat kā iepriekšējā plānošanas perioda likumā, iekļauti projektu iesniedzēju izslēgšanas noteikumi, t.i., ja sadarbības iestāde konstatē, ka tie attiecināmi uz projekta iesniedzēju, kurš ir privātpersona, projekta iesniegumu noraida un neturpina izskatīt atbilstoši projektu iesniegumu vērtēšanas kritērijiem. Lai veicinātu drošu finanšu vadību un ES fondu finansējumu piešķirtu tikai tādām personām, kuras iepriekš nav veikušas prettiesiskas darbības ES fondu projektu īstenošanā, likumprojektā noteikts, ka projekta iesniedzēju (privātpersonu) no turpmākas dalības projektu iesniegumu atlasē izslēdz arī tad, ja stājies spēkā sadarbības iestādes lēmums par aizliegumu projekta iesniedzējam vai personai,  kura ir attiecīgās juridiskās personas valdes vai padomes loceklis vai prokūrists, vai persona, kura ir pilnvarota pārstāvēt projekta iesniedzēju darbībās, kas saistītas ar filiāli, dalībai projektu iesniegumu atlasē. Sadarbības iestāde ir tiesīga pieņemt šādu lēmumu par aizliegumu dalībai projektu iesniegumu atlasē uz laiku, kas nepārsniedz trīs gadus no lēmuma spēkā stāšanās dienas (27.pants), ja persona ir sniegusi nepatiesu informāciju, kas ir būtiska projekta iesnieguma novērtēšanai vai, īstenojot projektu šā likuma izpratnē, sniegusi sadarbības iestādei nepatiesu informāciju vai citādi ļaunprātīgi rīkojusies saistībā ar projekta īstenošanu, kas ir bijis par pamatu neatbilstoši veikto izdevumu ieturēšanai vai atgūšanai, un sadarbības iestāde ir izmantojusi tiesības vienpusēji atkāpties no līguma par projekta īstenošanu. Tāpat sadarbības iestāde ir tiesīga pieņemt minēto lēmumu, ja persona ir radījusi mākslīgus apstākļus vai sniegusi faktiskiem apstākļiem būtiski neatbilstošu informāciju, lai gūtu priekšrocības salīdzinājumā ar citiem projektu iesniedzējiem vai lai sadarbības iestāde attiecībā pret to pieņemtu labvēlīgu lēmumu. Uzskatāms, ka projekta iesniedzējs radījis mākslīgus apstākļus, ja projekta iesniedzējs, ar vai bez trešo pušu iesaistes, pirms projekta iesnieguma iesniegšanas radījis situāciju vai apstākļus, kas neatbilst ikdienas situācijai un ir radīti ar nolūku nodrošināt atbilstību atbalsta programmas nosacījumiem vai paaugstināt projekta iesnieguma konkurētspēju (piemēram, saņemot lielāku projekta iesnieguma vērtējuma punktu skaitu) un iegūt publisko finansējumu (piemēram, kvalificējoties atbalsta saņemšanai, kas faktiski nebūtu iegūstams vai mākslīgi palielinot saņemamā atbalsta intensitāti). Par mākslīgi radītiem apstākļiem uzskatāmas, piemēram, šādas situācijas:- projekta īstenošanas vieta tiek pielāgota atbalsta programmas nosacījumiem, lai gan faktiski funkcionāli nenodrošina tai piedēvētās funkcijas;- ražošanas process tiek uzrādīts/tiek balstīts pieņēmumos uz maksimālajām noslodzēm un pilnu kalendāro gadu, kas praksē nav iespējams;- projekta iesniedzēja darba spēka izmaksu pozīcijā ir izteikts pieaugums laika periodā, kas tiek ņemts vērā vērtējot projekta iesniedzēja atbilstību konkrētam kritērijam, periodā pirms un pēc atalgojuma izmaksas ir būtiski zemākas;- kapitāldaļu vai to turētāju izmaiņas tieši pirms/ projekta iesniegšanas nolūkā nodrošināt, ka veidojas vai, tieši pretēji, neveidojas saistības;- vienota projekta iesnieguma mākslīga sadalīšana vairākos, lai, piemēram, iekļautos maksimālo izmaksu apmērā vienam projekta iesniegumam vai saņemtu lielāku atbalstu pēc būtības vienai idejai vairāku projektu ietvaros.Savukārt par būtiski neatbilstošu informāciju uzskatāma tāda informācija, kas ietekmē projekta iesnieguma vērtējumu (piemēram, piešķiramo punktu skaitu) vai projekta iesnieguma apstiprināšanu. Sadarbības iestāde šādu lēmumu būtībā var pieņemt jebkurā brīdī, tiklīdz tās rīcībā ir pietiekami daudz faktu, kas liecina par minēto nosacījumu iestāšanos un aizliegums konkrētajā situācijā būtu uzskatāms par lietderīgu. Gadījumā, ja projekta iesniedzējs vai finansējuma saņēmējs ir maldinājis iestādi, sniedzot nepatiesas ziņas, kas ir būtiskas projekta iesnieguma izvērtēšanā vai projekta īstenošanā, tas ir izslēdzams no tālākas dalības projektu iesniegumu atlasē vai pret to pieņemams likuma 28.pantā paredzētais lēmums. Maldināšana, sniedzot nepatiesu informāciju, nebūtu jāsasaista ar noziedzīga nodarījuma izdarīšanu, jo citādi netiek sasniegts efektīvākais veids tādu personu izslēgšanai no pretendēšanas uz finansējumu, kas ar savām darbībām kaitē vai var kaitēt ES budžeta interesēm, radot mākslīgus apstākļus finansējuma saņemšanai. Šis ir autonoms administratīvi tiesisks regulējums, lai izslēgtu no pretendēšanas uz finansējumu personas, kas maldina iestādes ar nolūku saņemt finansējumu, jo finanšu līdzekļu izlietojums ir efektīvs tad, ja novērš nepamatotu līdzekļu piešķiršanu jau pieteikuma stadijā, nevis tos piešķirot un pēc tam atgūstot (ja vēlāk būs ko atgūt).Šādu apsvērumu pamatā ir Padomes 1995.gada 18.decembra regulas (EK, *EURATOM*) Nr.2988/95 par Eiropas Kopienu finanšu interešu aizsardzību mērķis – noteikt Eiropas Kopienu finansiālo interešu aizsardzībai dažādus administratīvos pasākumus un sodus, kas saistīti ar Kopienu tiesību pārkāpumiem. Turklāt šie administratīvie pasākumi un sodi neskar dalībvalsts krimināllikumu piemērošanu. Patiesu ziņu sniegšana ir tāds pats priekšnoteikums finansējuma saņemšanai kā jebkurš cits priekšnoteikums, piemēram, iesniegšanas termiņš. Personai ir brīva izvēle piedalīties atbalsta sistēmā, no kā arī izriet, ka attiecībā uz izredzēm uz atbalstu tāda atbalsta saņēmēja gadījumā, kurš ir norādījis nepareizas ziņas, nepastāv arī tiesiskā paļāvība uz atbalstu, jo viņš no paša sākuma zināja, ka viņš nesaņems atbalstu, ja sniegs nepareizas ziņas.[[8]](http://titania.saeima.lv/LIVS11/SaeimaLIVS11.nsf/0/162B749480B94975C2257CED001FF25E?OpenDocument" \l "_ftn8" \o ") Lai noskaidrotu, vai projekta iesniedzējs vai finansējuma saņēmējs sniedzis nepatiesu informāciju vai ļaunprātīgi rīkojies, iestāde pati pārbauda, vai persona nemaldina iestādi, izmantojot plaši pieejamo pierādīšanas līdzekļu spektru atkarībā no katras konkrētās situācijas īpatnībām (piemēram, salīdzinot personas iesniegtās izziņas ar izziņu izdevēja uzrādītajām, pieprasot ekspertīzes, veicot personas juridiskās adreses pārbaudi uz vietas utt.), un pieņem lēmumu (Administratīvā procesa likuma 59.pants).Tādējādi, ja sadarbības iestāde konstatē, ka tās rīcībā ir pietiekami daudz pierādījumu, tā ir tiesīga pieņemt lēmumu, ar kuru liedz personai noteiktu laika periodu piedalīties projektu iesniegumu atlasē.28. Tāpat kā ES fondu 2014.-2020. gada plānošanas periodā, arī likumprojekta 25.panta ceturtajā daļā un 26.panta ceturtajā daļā paredzēts, ka sadarbības iestāde var pieņemt lēmumu par projekta iesnieguma apstiprināšanu ar nosacījumu, ja projekta iesniedzējam jāveic sadarbības iestādes noteiktās darbības, lai projekta iesniegums pilnībā atbilstu projektu iesniegumu vērtēšanas kritērijiem un projektu varētu atbilstoši īstenot. Tas attiecas uz gadījumiem, kad projekta iesniegumā konstatētas nebūtiskas neprecizitātes un nebūtu samērīgi projekta iesniegumu noraidīt.  Projekta iesniegums pēc būtības mainītos, ja tajā tiktu iekļautas papildu atbalstāmās darbības un papildu izmaksas vai gluži pretēji – svītrotas, ja iesniegtais projekta iesniegums vispār neatbilst specifiskā atbalsta mērķim. Piemēram, plānoti ieguldījumi izglītības infrastruktūrā, projekta iesniegumā paredzot vidusskolas dabaszinātņu kabinetu labiekārtošanu, tomēr, precizējot projektu, finansējuma lielākā daļa tiek novirzīta ēkas siltināšanai.  Savukārt precizējumi, kas nemaina būtību ir, piemēram, aritmētisko kļūdu precizējumi, nodokļu nomaksa, noteikta satura dokumentu iesniegšana.Ņemot vērā to, ka ierobežota projektu iesniegumu atlase tiek piemērota gadījumos, kad plānoti sabiedriski nozīmīgi projekti, to īstenošana ir nepieciešama un bieži vien potenciālais projekta iesniedzējs ir vienīgā publiskā institūcija vai komersants, kas vispār var attiecīgo projektu īstenot, nav lietderīgi projekta iesniegumu noraidīt un organizēt atkārtotu projektu iesniegumu atlasi. Līdzīgi iepriekšējam plānošanas periodam, jaunajā periodā ierobežotas projektu iesniegumu atlases gadījumā paredzēts, ka par projekta iesniegumu, kas neatbildīs projektu iesniegumu vērtēšanas kritērijiem, tiks pieņemts lēmums par projekta iesnieguma apstiprināšanu ar nosacījumu, lai to varētu precizēt un tas atbilstu kritērijiem. Vienlaikus jāvērš uzmanība, ka vēl viens jauninājums ir tas, ka sadarbības iestāde izmantos iespēju konsultēt finansējuma saņēmējus, lai jaunajā periodā atstātu tikai vienreizēju lēmuma ar nosacījumu iespēju (likumprojekta 26.panta piektā daļa). Likumprojekts, paredz daudz lielāka apjoma sadarbības iestādes iesaisti tieši konsultatīvajā darbā ar ES fondu projektu iesniedzējiem, kas balstīts uz līdz šim gūto pieredzi, sniedzot atbalstu ES fondu projektu sagatavotājiem gan dažādu konsultāciju, gan semināru veidā tieši ES fondu projektu sagatavošanas un precizēšanas procesā. Tas nozīmē, ka atklātas projektu iesniegumu atlases ietvaros (ņemot vērā, ka starp projektiem pastāv sacīkstes princips) sadarbības iestāde turpinās jau iesākto darbu izglītojošo semināru veidā, savukārt ierobežotas projektu iesniegumu atlases ietvaros, saskaņā ar sadarbības iestādes izstrādāto kārtību tiks nodrošināts konsultatīvais atbalsts jau projekta iesnieguma sagatavošanas procesā, vienlaikus nemainot projekta iesnieguma būtību (likumprojekta 30.pants). Tādējādi tiks sniegts atbalsts tiem ierobežotas projektu iesniegumu atlases ietvaros plānotajiem projektu iesniedzējiem, kam nav pietiekošas administratīvās kapacitātes vai pieredzes ES fondu projektu īstenošanā un lai tādējādi taupītu laiku uz šādu projektu precizēšanu un divreizēju vērtēšanu kā iepriekšējā ES fondu plānošanas periodā. 29.Lai turpinātu vienādu praksi apstrīdēto sadarbības iestādes lēmumu par projektu iesniegumu noraidīšanu izskatīšanā, kā arī saglabātu vienas pieturas aģentūras principa izmantošanu ES fondu sistēmā, 2021.-2027. gada plānošanas periodā sadarbības iestādes lēmumus par projektu iesniegumu noraidīšanu arī turpmāk varēs apstrīdēt vadošajā iestādē (likumprojekta 28.pants). Lēmumu pieņems vadošās iestādes vadītājs, pamatojoties uz iesniegumu izskatīšanas komisijas atzinumu, līdzīgā kārtībā, kāda ir noteikta projektu iesniegumu vērtēšanas procesā. Komisijas sastāvā būs vadošās iestādes un atbildīgo iestāžu pārstāvji, bet nozares ministriju un citu institūciju pārstāvji tiks pieaicināti komisijas darbā kā eksperti pēc nepieciešamības, lai nodrošinātu attiecīgās nozares kompetento viedokli. Atbildīgo iestāžu pārstāvji un nozaru eksperti piedalīsies komisijas darbā atkarībā no attiecīgā specifiskā atbalsta mērķa un to pienākums būs sniegt viedokli par to, vai sadarbības iestāde pareizi interpretējusi tos kritērijus, kas skar nozares specifiku (pamatā kvalitātes kritēriji un specifiskie atbilstības kritēriji), un vai projekta iesniegums atbilst vai neatbilst šiem kritērijiem. Minētie lēmumi attiecībā uz privātpersonām būs administratīvie akti, bet attiecībā uz publiskajām personām – pārvaldes lēmumi (likumprojekta 24.pants). Tāpat kā 2014.-2020. gada plānošanas periodā, lēmumu  par apstrīdēto administratīvo aktu varēs pārsūdzēt administratīvajā tiesā, lēmums par apstrīdēto pārvaldes lēmumu nebūs pārsūdzams tiesā. Minēto lēmumu izskatīšana šādā komisijā turpinās vienādas pieejas esamību pret projektu iesniedzējiem un dod iespēju uzraudzīt sadarbības iestādei deleģēto funkciju izpildes kvalitāti.30.  Likumprojektā līdzīgi kā ES fondu 2014.-2020. gada plānošanas periodā, ir noteikta skaidra strīdu risināšanas kārtība gan finansējuma saņēmējiem, kuri ir privātpersonas (fiziskā vai juridiskā persona), gan tiem, kuri ir publiskas persona (tiešās vai pastarpinātās pārvaldes iestāde, atvasināta publiska persona vai cita valsts iestāde) Ja finansējuma saņēmējs ir privātpersona, strīdus par līguma izpildi varēs risināt civiltiesiskā kārtībā (likumprojekta 31.pants). Tas attiecas arī uz lēmumiem par neatbilstoši veikto izdevumu atgūšanu un faktiski paredz, ka minētie strīdi risināmi sarunu ceļā ar sadarbības iestādi un nespējot panākt vienošanos, tiesā. Savukārt, ja finansējuma saņēmējam, kurš ir publiska persona, un sadarbības iestādei vienošanās par projekta īstenošanu izpildes gaitā radīsies domstarpības par vienošanās ietvaros pieņemto lēmumu par piešķirto finanšu līdzekļu izmaksāšanu, izmaksāšanas turpināšanu un vienošanos nevarēs panākt savstarpēju sarunu ceļā, finansējuma saņēmējs sadarbības iestādes spēkā stājušos lēmumu varēs apstrīdēt vadošajā iestādē.Tomēr, lai disciplinētu kopējo strīdus izskatīšanas kārtību ES fondu projektu īstenošanas ietvaros, atšķirībā no ES fondu 2014.-2020. gada plānošanas perioda, likumprojektā noteikts termiņš (t.i. mēnesis), kādā finansējuma saņēmējs var iesniegt iebildumus par sadarbības iestādes vai vadošās iestādes pieņemtajiem lēmumiem (likumprojekta 33.pants). Minētais regulējums attiecas, gan uz kā privātpersonām, gan publiskām personām. Ņemot vērā, ka finansējuma saņēmējiem, kas ir privātpersonas strīdu risināšana ir civiltiesiskā kārtībā, tad likumprojekta 33.pantā noteiktais termiņš papildus ir nosakāms arī līgumā par projekta īstenošanu. Mēneša ietvars noteikts, ņemot vērā šī perioda pieredzi šāda veida strīdus izskatīšanas procesā, kad finansējuma saņēmēji atsevišķos gadījumos un bez objektīva pamata vilcinājās ar strīdus ietvaros nepieciešamo argumentu sagatavošanu un iesniegšanu sadarbības iestādē un tādējādi ievērojami kavēja kopējo ES fondu apguves procesu. 31.  Likumprojektā ir paredzēta iespēja pagarināt projektu iesniegumu vērtēšanas termiņu līdz sešiem mēnešiem, ja objektīvu iemeslu dēļ šā panta pirmajā daļā noteikto termiņu nav iespējams ievērot. Šādi iemesli varētu būt, piemēram, neparedzēti liels projektu iesniegumu skaits vai nepieciešama padziļināta projektu iesniegumu izpēte.32.Ņemot vērā, ka iepriekšējā ES fondu plānošanas periodā tika dažādi interpretēts ES fondu vadības likumā ietvertais regulējums attiecībā uz informācijas pieejamību par projektu iesniegumiem un apstiprinātajiem projektiem, šajā plānošanas periodā  informācijas atklātības regulējums ir noteikts vēl skaidrāk. Likumprojektā paredzēts, ka jābūt maksimālai informācijas pieejamībai un caurskatāmībai. Pēc projekta iesnieguma apstiprināšanas ir pieejama visa iesniegtā informācija, izņemot komercnoslēpumu. Attiecībā uz ekspertu sniegto vērtējumu jaunajā periodā, saskaņā ar Vispārīgās datu aizsardzības regulas prasībām eksperta personas dati var tikt aizklāti.  33. Ievērojot minēto, kā arī, lai veicinātu atklātību un caurspīdīgumu ES fondu ieviešanā, likumprojektā noteikts, ka arī turpmāk pastarpināto valsts pārvaldes iestāžu, atvasinātu publisku personu un citu valsts pārvaldes iestāžu  projektu iesniegumu lietas būs vispārpieejamā informācija, izņemot projekta budžeta kopsavilkumu, tai skaitā indikatīvo projekta izmaksu plānu.  Minētā informācija būs pieejama Informācijas atklātības likumā un Regulas Nr.2021/1060 noteiktajā apjomā un kārtībā pēc projekta iesnieguma iesniegšanas beigu datuma (izņemot vērtēšanas materiālus, kas būs pieejami pēc lēmuma spēkā stāšanās). Savukārt informācija par privātpersonu iesniegtajiem un apstiprinātajiem projektiem tādā pašā apjomā un kārtībā būs pieejama pēc lēmuma par projekta iesnieguma apstiprināšanu, apstiprināšanu ar nosacījumu  vai noraidīšanu spēkā stāšanās. (Likumprojekta 35. un 36.pants)Tas nozīmē, ka joprojām kā ierobežotas pieejamības informācija paliks tā, kas noteikta Informācijas atklātības likuma 5.panta otrajā daļā, piemēram,  kurai šāds statuss noteikts ar likumu, kas paredzēta un noteikta iestādes iekšējai lietošanai, kas ir komercnoslēpums, izņemot gadījumus, kad ir noslēgts iepirkuma līgums saskaņā ar Publisko iepirkumu likumu vai cita veida līgums par rīcību ar valsts vai pašvaldības finanšu līdzekļiem un mantu, fizisku personu dati u.c.34. Ar likumprojekta pārejas noteikumu 2.punktu tiek atzīts par spēku zaudējušu Eiropas Savienības finanšu instrumentu PHARE programmas un Pārejas programmas likums, ņemot vērā, ka PHARE/Pārejas programmas īstenošana Latvijā ir noslēgusies, t.i., noslēguma ziņojumi Eiropas Komisijai ir iesniegti, noslēdzies pēcuzraudzības periods un neatbilstības ir slēgtas.35. Darba likuma 45.panta pirmā daļa paredz, ka uz noteiktu laiku noslēgta darba līguma termiņš nevar būt ilgāks par pieciem gadiem (ieskaitot termiņa pagarinājumus), ja citā likumā nav noteikts cits darba līguma termiņš. Likumprojekta pārejas noteikumu 3.punkts paredz, ka, lai nodrošinātu šajā likumā noteikto funkciju izpildi Eiropas Savienības fondu vadībā iesaistītās institūcijas var slēgt darba līgumu uz noteiktu laiku. Darba līguma termiņš nevar būt ilgāks par 7 gadiem (ieskaitot termiņa pagarinājumus). Šāds regulējums dod iespējas gan sadarbības iestādei, gan citām ES fondu vadībā iesaistītajām institūcijām slēgt darba līgumus un noteiktu laiku.Šāds termiņš ir noteikts likumprojektā, lai nodrošinātu ES fondu vadībā iesaistīto institūciju likumprojektā noteikto funkciju izpildi un ņemot vērā arī noteikto pēcuzraudzības periodu projektos, kā arī tāpēc, lai ES fondu administrēšanas ietvaros neveidotu nesamērīgi lielu valsts pārvaldes iestāžu darbinieku skaitu, bet to veidotu terminētu un turklāt pakārtotu ES fondu projektu uzraudzības ciklam un kas būtu ne ilgāks par 7 gadiem, ieskaitot darba līguma pagarinājumus.Izvērtējot CFLA funkciju tvērumu un nepieciešamību nodrošināt darbību nepārtrauktību un zināšanu pārņemšanu, tiek paredzēts pārslēgt vai slēgt ar CFLA darbiniekiem arī beztermiņa valsts civildienesta vai darba tiesiskās attiecības, kad tas nepieciešams, tālāk minēto iemeslu dēļ:1. CFLA 2021.gadā ir 164 ir terminētas amata vietas. Terminētās amata vietas veidotas lielākoties aģentūras projektu ieviešanas uzraudzības struktūrvienībās, kuru atbildībā sākotnēji plānotais projektu ieviešanas termiņš nepārsniedza 5 gadus (2014.-2020. gada plānošanas perioda sākumposmā, kad tika ieviesta centralizētā pieeja ar CFLA kā vienīgo sadarbības iestādi).
2. Ņemot vērā, ka 2021.-2027. gada plānošanas periodā CFLA turpina vienīgās sadarbības iestādes funkcijas, nepieciešams nodrošināt funkciju nepārtrauktību, kā ietvaros ir nepieciešams saglabāt tās darba vietas, tai skaitā tos esošos darbiniekus, kam pašlaik ir civildienesta vai darba tiesiskās attiecības uz noteiktu laiku. Līdzīgi kā iepriekšējā ES fondu pārejas periodā - no 2007.–2013. gada plānošanas perioda uz 2014.–2020. gada plānošanas periodu, kad darbā uz CFLA pārcēla virkni tā laika pārējās sadarbības iestādēs nodarbinātos ar ES fondu kompetenci, tādējādi saglabājot cilvēkresursus ar ES fondu pieredzi ES fondu sistēmā, arī šajā pārejas periodā nepieciešama līdzvērtīga pieeja – saglabāt kompetentus darbiniekus ES fondu uzraudzības sistēmā, tā nodrošinot akreditētās sistēmas tālāku veiksmīgu un efektīvu darbību. Amata vietas uz noteiktu laiku rada esošo CFLA darbinieku kompetenču ilgtspējas saglabāšanas risku un secīgi arī CFLA darba kapacitātes un deleģēto funkciju izpildes riskus.
3. Pamatojoties uz CFLA cilvēkresursu aprēķiniem un atbilstoši faktiskai vajadzībai, CFLA pakāpeniski pārveidos amata vietas uz noteiktu laiku uz amata vietām uz nenoteiktu laiku, prioritāri vadītājus un vadošos speciālistus.Svarīgi pieminēt, ka CFLA deleģētās projektu uzraudzības funkcijas jau pēc būtības ir terminētas, jo attiecas uz konkrētiem finanšu instrumentiem (ES fondi 2014-2020, ES fondi 2021-2027, Atveseļošanas  fonds)  un noslēdzoties šo finanšu instrumentu ieviešanas periodam, beidzas arī ar to uzraudzību saistītā funkcija.Samazinoties CFLA darba apjomam, kad nebūs nepieciešams tik liels cilvēkresursu apjoms, cik ir amata vietas uz nenoteiktu laiku, CFLA samazinās amata vietu skaitu līdz faktiski nepieciešamajam cilvēkresursu apjomam
 |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Centrālā finanšu un līgumu aģentūra, Valsts kase, Iepirkumu uzraudzības birojs. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Potenciālie ES fondu finansējuma saņēmēji, to sadarbības partneri un gala labuma guvēji. |
| 2. | Tiesiskā regulējuma ietekme uz tautsaimniecību un administratīvo slogu | Ņemot vērā plānotās ES fondu investīcijas 4,4 miljd. euro apmērā laika posmā no 2021.līdz 2027. gadam, tiesiskais regulējums pozitīvi ietekmēs visas tautsaimniecības jomas, jo īpaši pētniecības, informācijas komunikāciju tehnoloģiju, uzņēmējdarbības, enerģētikas, vides, transporta, nodarbinātības, sociālās iekļaušanas un izglītības jomās, kā arī minētās investīcijas veicinās teritoriju līdzsvarotu attīstību.Līdzīgi 2014.-2020. gada plānošanas periodam, tiks turpināts vienas pieturas aģentūras princips attiecībā pret finansējuma saņēmēju, nosakot vienu sadarbības iestādi, kura gan izvērtēs projektu iesniegumus, gan slēgs līgumus un vienošanās par projektu īstenošanu. Likumprojektā precīzi noteikts vadošās iestādes deleģēto funkciju sadalījums starp ES fondu administrēšanā iesaistītajām institūcijām – vadošo iestādi, atbildīgajām iestādēm un sadarbības iestādi, tā panākot funkciju nedublēšanos, kā arī izslēdzot interpretācijas iespējas starp atbildīgajām iestādēm un sadarbības iestādi attiecībā uz funkciju pārdali un atbildībām.Lai gan Regula neparedz sertifikācijas iestādes funkciju, tomēr, tā kā grāmatvedības iestādei saglabājas līdzvērtīgs funkciju apjoms, ietekme vērtējama kā neitrāla. ES fondu 2021.-2027. gada plānošanas periodā kā jaunas atbildīgās iestādes tiek noteiktas Finanšu ministrija un Iekšlietu ministrija, tādejādi tām palielināsies administratīvais slogs veicot šajā likuma noteiktos pienākumus, bet pārējām šajā likumā noteiktajām atbildīgajām iestādēm administratīvais slogs ir nemainīgs. |
| 3. | Administratīvo izmaksu monetārs novērtējums | ES fondu administrēšanas izdevumu ietvaros tiek plānots finansējums arī tādu  EK regulu priekšlikumos noteikto prasību izpildei kā ieguldījumu priekšnosacījumu izpilde plānotajām investīcijām; ekspertīzes palielināšana plānotajās investīciju jomās, tai skaitā partnerības stiprināšanai; vadības un kontroles sistēmas uzlabošana, tai skaitā e-pārvaldība; kapacitātes stiprināšana izvērtēšanas un uzraudzības jomās, proti, funkcijām, kam būs būtiska nozīme naudas plūsmas no Eiropas Komisijas nodrošināšanā.ES fondu 2021. – 2027. gada plānošanas perioda ietvaros tiks nodrošināta droša, efektīva un caurskatāma ES fondu administrēšana, t.sk. atlīdzības nodrošināšana darbiniekiem un ierēdņiem, kuri pilda pienākumus, kas saistīti ar ES fondu jautājumiem. Administratīvās izmaksas plānotas ierēdņiem, lai nodrošinātu ES fondu vadības, uzraudzības, kontroles un atbalsta funkciju efektīvu un atbilstošu veikšanu.Lai nodrošinātu un atbalstītu ES fondu administrēšanā iesaistīto institūciju kapacitāti, lai īstenotu ES fondu plānošanu, ieviešanu, uzraudzību, revīziju, izvērtēšanu, un citas nepieciešamās funkcijas kopējais pieejamais tehniskās palīdzības finansējums ES fondu 2021.-2027.gada plānošanas perioda ietvaros kopā ar elastības finansējuma daļu plānots 173 963 357 euro apmērā. Atbilstoši Regulas Nr.2021/1060 36.panta 5.punkta “b” apakšpunktā noteiktajam summa, kas piešķirta Eiropas Reģionālā attīstības fonda tehniskā palīdzībai 3,5% - 102 166 739 euro, Kohēzijas fonda tehniskai palīdzībai 2,5% - 30 221 826 euro; Eiropas Sociālā fonda Plus tehniskai palīdzībai 4,0% -32 558 002 euro un Taisnīgās pārkārtošanās fonda tehniskai palīdzībai 4% - 9 016 790 euro. |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | n-gads | Turpmākie trīs gadi (*euro*) |
| n+1 | n+2 | n+3 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+1 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+2 gadam | izmaiņas, salīdzinot ar vidēja termiņa budžeta ietvaru n+2 gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi |  0 |  **21 751 400** |  0 |  **21 751 400** |  0 |  **310 000 000** |  **321 000 000** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  0 |  21 751 400 |  0 | 16 313 550 |  0 | 232 500 000  | 240 750 000 |
| 1.2. valsts speciālais budžets |  0 |  0 |  0 |  0 |  0 |  0 |  0 |
| 1.3. pašvaldību budžets |  0 |  0 |  0 |  5 437 850 |  0 | 77 500 000 |  80 250 000 |
| 2. Budžeta izdevumi |  0 |  **23 670 642** |  0 |  **23 670 642** |  0 |  **337 352 942** |  **349 323 530** |
| 2.1. valsts pamatbudžets |  0 |  23 670 642 |  0 |  17 273 171 |  0 |  246 176 471 |  254 911 765 |
| 2.2. valsts speciālais budžets |  0 |  0 |  0 |  0 |  0 |  0 |  0 |
| 2.3. pašvaldību budžets |  0 |  0 |  0 | 6 397 471 |  0 |  91 176 471 |  94 411 765 |
| 3. Finansiālā ietekme |  **0** | **-1 919 242** |  0 |  **-1 919 242** |  0 |  **-27 352 942** |  **-28 323 530** |
| 3.1. valsts pamatbudžets |  0 |  -1 919 242 |  0 |  -959 621 |  0 |  -13 676 471 |  -14 161 765 |
| 3.2. speciālais budžets |  0 |  0 |  0 |  0 |  0 |  0 |  0 |
| 3.3. pašvaldību budžets |  0 |  0 |  0 |  -959 621 |  0 |  -13 676 471 |  -14 161 765 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X |  0 |  0 |
| 5. Precizēta finansiālā ietekme | X | -1 919 242 | X | -1 919 242 | X |  -27 352 942 |  -28 323 530 |
| 5.1. valsts pamatbudžets |  -1 919 242 |  -959 621 |  -13 676 471 |  -14 161 765 |
| 5.2. speciālais budžets |  0 |  0 |  0 |  0 |
| 5.3. pašvaldību budžets |  0 |  -959 621 |  -13 676 471 |  -14 161 765 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Darbības programmā ES fondu finansējumu plāno 5 167 267 956 euro, t.sk. 85% ES fondu finansējums 4 392 177 764 euro, 15% nacionālais līdzfinansējums 775 090 192 euro (t.sk. indikatīvi 387 545 099 euro privātais līdzfinansējums, 193 772 550 euro valsts budžeta finansējums un 193 772 550 euro pašvaldību budžeta finansējums).Precīza darbības programmas 2021., 2022. un 2023. gada piešķīruma ietekme uz valsts un pašvaldību budžetiem sadalījumā pa gadiem (izdevumi) tiks vērtēta izstrādājot MK noteikumus par SAM vai to pasākumu īstenošanu.Ņemot vērā pieejamo informāciju un naudas plūsmas prognozes:• 2021.gada kopējais finansējums 25 589 882 euro (t.sk. ES fondu finansējums 21 751 400 euro, nacionālais publiskais finansējums 3 838 483 euro (t.sk. valsts budžeta finansējums 1 919 242 euro) un privātais finansējums 1 919 242 euro).• 2022.gada kopējais finansējums 25 589 882 euro (t.sk. ES fondu finansējums 21 751 400 euro, nacionālais publiskais finansējums 3 838 483 euro (t.sk. valsts budžeta finansējums 959 621 euro un pašvaldības budžeta finansējums 959 622 euro), privātais finansējums 1 919 242 euro).• 2023.gada kopējais finansējums 364 705 882 euro (t.sk. ES fondu finansējums 310 000 000 euro, nacionālais publiskais finansējums 54 705 882 euro (t.sk. valsts budžeta finansējums 13 676 471 euro un pašvaldības budžeta finansējums 13 676 470 euro), privātais finansējums 27 352 941 euro).• 2024.gada kopējais finansējums 377 647 059 euro (t.sk. ES fondu finansējums 321 000 000 euro, nacionālais publiskais finansējums 56 647 059 euro (t.sk. valsts budžeta finansējums 14 161 765 euro un pašvaldības budžeta finansējums 14 161 765 euro), privātais finansējums 28 323 529 euro). |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav plānotas izmaiņas |
| 8. Cita informācija | Iekļauj informāciju atbilstoši instrukcijas 53. punktam, kā arī papildu informāciju pēc tiesību akta projekta izstrādātāja ieskatiem. Ja šādas informācijas nav, ieraksta "Nav" |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Likumprojektā, lai nodrošinātu ES fondu vadību, ir ietverts pilnvarojums Ministru kabinetam noteikt:1) prasības Eiropas Savienības fondu vadības un kontroles sistēmas izveidošanai;2) kārtību, kādā Eiropas Savienības fondu vadībā iesaistītās institūcijas nodrošina plānošanas dokumentu, Eiropas Savienības fondu ieviešanu, tai skaitā projektu iesniegumu atlasi, projektu iesniegumu atlases nolikuma saturu, projektu iesniegumu vērtēšanas kritēriju un to piemērošanas metodikas izstrādes apjomu un kārtību, kārtību, kādā izvērtē projekta iesniedzēja atbilstību šā likuma [23.pantā](https://likumi.lv/ta/id/267471#p23) minētajiem izslēgšanas noteikumiem, līguma vai vienošanās par projekta īstenošanu, saturu, slēgšanas un grozījumu, tai skaitā arī sadarbības iestādes vienpusēja paziņojuma un vienpusēja uzteikuma izdarīšanas kārtību, kā arī projekta sadarbības partneru piesaistes nosacījumus (attiecībā uz likumprojekta 23.pantā minēto tiks noteikto kārtību, sadarbības iestāde, izmantojot vienoto informācijas sistēmu, iegūst informāciju no Iekšlietu ministrijas Informācijas centra Sodu reģistra, Uzņēmumu reģistra, Valsts ieņēmumu dienesta un pašvaldībām, pārbaudāmās informācijas apjomu, kā arī tos Administratīvās atbildības likuma, Krimināllikuma un citu likumu pantus, kuri atbilst noteiktajiem projektu iesniedzēju izslēgšanas gadījumiem un par kuros paredzētajiem pārkāpumiem un noziedzīgajiem nodarījumiem veicama noteiktā pārbaude);3) kārtību, kādā valsts budžetā plāno līdzekļus projektu īstenošanai, kā arī kārtību, kādā pārbauda maksājuma pieprasījumus, veic maksājumus un sagatavo Eiropas Komisijai iesniedzamo maksājuma pieteikumu un kontu slēgumu;4) kārtību, kādā sniedz un pārbauda informāciju par pievienotās vērtības nodokļa piemērošanu projektu ietvaros un pieņem lēmumu par pievienotās vērtības nodokļa iekļaušanu projektu attiecināmajās izmaksās;5) kārtību, kādā nodrošina revīzijas iestādes funkcijas Eiropas Savienības fondu vadībā;6) vienkāršoto izmaksu piemērošanas nosacījumus un kārtību;7) kārtību, kādā veic pārbaudi projekta īstenošanas vietā;8) kārtību, kādā sadarbības iestāde izlases veidā veic projekta iepirkuma dokumentācijas un iepirkuma procedūras norises pirmspārbaudi, un kārtību, kādā Iepirkumu uzraudzības birojs veic projekta publiskā iepirkuma dokumentācijas un publiskā iepirkuma procedūras norises pirmspārbaudi, kā arī izstrādā un aktualizē pirmspārbaužu metodiku;9) kārtību, kādā ziņo par Eiropas Savienības fondu ieviešanā konstatētajām neatbilstībām, noraksta, ietur vai atgūst neatbilstoši veiktos izdevumus, kā arī piemēro proporcionālo finanšu korekciju. Vienlaikus jāvērš uzmanību, ka 2021.gada 9.aprīlī Eiropas Savienības Oficiālajā Vēstnesī (OV) ir **publicētas vadlīnijas “Norādījumi par izvairīšanos no interešu konfliktiem un to pārvaldību saskaņā ar Finanšu regulu”. Vadlīnijās sniegti norādījumi par to, kā interpretēt un piemērot saistošās normas, lai veicinātu labu praksi, kā arī sniegti piemēri interešu konflikta situācijām.  Tāpat kā ES fondu 2014. – 2020. plānošanas periodā finanšu regulas[[2]](#footnote-2) 61.pants,** kas definē **interešu konfliktu** ir saistošs finanšu dalībniekiem, kā arī citām personām (ES vai valsts līmenī), tostarp visu līmeņu valsts iestādēm, kas iesaistītas ES budžeta izpildē, tostarp sagatavošanas darbību un revīziju veikšanā, kā arī kontroles īstenošanā, nosakot pienākumu interešu konflikta situācijas identificēt un novērst.  Interešu konflikta pārkāpums ir viena no smagākajām neatbilstībām ES fondu izpratnē.  10) kārtību, kādā publisko informāciju par projektiem un nodrošina Eiropas Savienības fondu publicitātes, saziņas un vizuālās identitātes prasību ievērošanu.11) Eiropas Savienības fondu ieviešanas uzraudzības un izvērtēšanas kārtību;12) Kohēzijas politikas fondu vadības informācijas sistēmas, tai skaitā elektroniskās datu apmaiņas sistēmas, izstrādāšanas un uzturēšanas kārtība;13) specifiskā atbalsta mērķa mērķi, pieejamo finansējumu, prasības projekta iesniedzējam, prasības projekta sadarbības partneriem (ja tos pieaicina), atbalstāmo darbību, izmaksu attiecināmības, un kārtību, kādā īsteno darbības programmā norādīto Eiropas Savienības fonda specifiskā atbalsta mērķi, tai skaitā komercdarbības atbalsta piešķiršanas nosacījumus (ja attiecināms) (šajos noteikumos, līdzīgi kā iepriekšējā plānošanas periodā Ministru kabineta noteikumos par aktivitāšu īstenošanu, tiks iekļauti nosacījumi par specifiskā atbalsta mērķi, pieejamais ES un, ja paredzēts, valsts budžeta finansējums, avansa apjoms, prasības projekta iesniedzējam un sadarbības partneriem, ar komercdarbības atbalsta piešķiršanu saistītie jautājumi (ja attiecināms), projektu iesniegumu atlases veids, atbalstāmās darbības, izmaksu attiecināmības nosacījumi, līguma vai vienošanās uzteikuma nosacījumi un citi ar specifiskā atbalsta mērķa īstenošanas kārtību saistītie jautājumi, piemēram, sadarbības kārtība ar tiešās pārvaldes iestādēm projektu īstenošanas uzraudzībā (ja attiecināms); ja nepieciešams, atbildīgā ministrija var izstrādāt vienus Ministru kabineta noteikumus,  tajos iekļaujot regulējumu par vairākiem specifiskā atbalsta mērķiem);14) finanšu instrumentu īstenošanas kārtību, pieejamo finansējumu, atbalstāmo darbību un izmaksu attiecināmības nosacījumus;15) kārtību kādā īsteno Eiropas Savienības fondu Tehnisko palīdzību 2021.-2027. gada plānošanas periodā;16) noteikt uzraudzības komitejas sastāvu;17) par horizontālo principu koordināciju atbildīgās institūcijas, to tiesības un pienākumus;Ministru kabinets līdz 2022.gada 30.julijam izdod šā likuma [8.pantā](https://likumi.lv/ta/id/267471#p8) un [20.panta](https://likumi.lv/ta/id/267471#p20) minētos noteikumos. |
| 2. | Atbildīgā institūcija | Finanšu ministrijaPar Ministru kabineta noteikumiem par kārtību, kādā īsteno darbības programmā norādītos ES fonda specifiskos atbalsta mērķus, finanšu instrumentus (likumprojekta 13. un 14.punkts), atbildīgas ir šādas institūcijas: Ekonomikas ministrija, Izglītības un zinātnes ministrija, Kultūras ministrija, Labklājības ministrija, Satiksmes ministrija, Tieslietu ministrija, Veselības ministrija, Vides aizsardzības un reģionālās attīstības ministrija, Iekšlietu ministrija, Finanšu ministrija un Valsts kanceleja |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | 1. 1) Eiropas Parlamenta un Padomes 2021.gada 24.jūnija regulu (ES) Nr. 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai.

Regulā nav noteikts termiņš, kādā jāpieņem nacionālie normatīvie akti ES fondu ieviešanai;2) Eiropas Parlamenta un Padomes 2009.gada 18.jūnija direktīva [2009/52/EK](http://eur-lex.europa.eu/LexUriServ/LexUriServ.do?uri=OJ:L:2009:168:0024:01:LV:HTML), ar ko nosaka minimālos standartus sankcijām un pasākumiem pret darba devējiem, kas nodarbina trešo valstu valstspiederīgos, kuri dalībvalstīs uzturas nelikumīgi.Saskaņā ar minētās direktīvas 17.pantu normatīvajiem aktiem, kas vajadzīgi, lai izpildītu šīs direktīvas prasības bija jāstājas spēkā līdz 2011.gada 20.jūlijam. Tā kā ES fondu ieviešanu 2021.-2027. gada plānošanas periodā regulē jauni normatīvie akti, tad attiecīgās direktīvas prasības jāiekļauj šajos normatīvajos aktos, līdz ar to spēkā stāšanos. |
| 2. | Citas starptautiskās saistības | Nav |
| 3. | Cita informācija | Nav |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Eiropas Parlamenta un Padomes 2021.gada 24.jūnija regulu (ES) Nr. 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai. |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas 9.pants | 8.pants | Ieviests daļēji, par horizontālo principu atbildīgās institūcijas, to tiesības un pienākumi tiks noteikti MK noteikumos. Atbildīgā institūcija – FM | Likumprojekts neparedz stingrākas prasības |
| Regulas 38.panta 2.punkts | 16.panta sestā daļa | Ieviests pilnībā | Likumprojekts neparedz stingrākas prasības |
| Regulas 39.pants | 16.panta otrā daļa | Ieviests pilnībā | Likumprojekts neparedz stingrākas prasības |
| Regulas 40.pants | 16.panta pirmā daļa | Ieviests pilnībā | Likumprojekts neparedz stingrākas prasības |
| Regulas 40.panta 2.punkta "a" apakšpunkts | 11.panta otrās daļas 9.punkts, 12.panta trešās daļas 5.punkts, 21.panta trešā daļa | Ieviests pilnībā | Likumprojekts neparedz stingrākas prasības |
| Regulas 42.panta 1.punkts | 11.panta otrās daļas 15.punkts | Ieviests pilnībā | Likumprojekts neparedz stingrākas prasības |
| Regulas 43.panta 1.punkts | 11.panta otrās daļas 15.punkts | Ieviests pilnībā | Likumprojekts neparedz stingrākas prasības |
| Regulas 46.pants | 13.panta trešās daļas 2.punkts | Ieviests pilnībā. Detalizētāka informācijas un komunikācijas kārtība tiks noteikta MK noteikumos unEiropas Savienības fondu 2021.–2027. gada plānošanas perioda komunikācijas un dizaina vadlīnijās Eiropas Savienības fondu finansējuma saņēmējiemAtbildīgā institūcija – FM. | Likumprojekts neparedz stingrākas prasības |
| Regulas 48.pants | 11.panta otrās daļas sestais punkts | Ieviests daļēji. Detalizētāka informācijas un komunikācijas kārtība tiks noteikta MK noteikumos un Eiropas Savienības fondu 2021.–2027. gada plānošanas perioda komunikācijas un dizaina vadlīnijas Eiropas Savienības fondu finansējuma saņēmējiem .Atbildīgā institūcija – FM | Likumprojekts neparedz stingrākas prasības |
| Regulas 49.pants | 36.panta pirmā un otrā daļa | Ieviests daļēji. Detalizētāka informācijas un komunikācijas kārtība tiks noteikta MK noteikumos. Atbildīgā institūcija – FM. | Likumprojekts neparedz stingrākas prasības |
| Regulas 53.panta 2.punkts | 12.panta trešās daļas 9.punkts | Ieviests pilnībā | Likumprojekts neparedz stingrākas prasības |
| Regulas 65.pants | 19.panta pirmās daļas 6.punkts | Ieviests pilnībā. Regulā noteikti dalībvalsts pienākumi projektu uzraudzībā. Likumprojektā noteikts pienākums finansējuma saņēmējam regulā noteiktajā laika periodā neveikt projektā būtiskas pārmaiņas, nepārtraukt ražošanu vai nepārcelt to uz citu vietu ārpus darbības programmas teritorijas. | Likumprojekts neparedz stingrākas prasības |
| Regulas 69.panta 6.punkts | 11.panta otrās daļas 10.punkts, 12.panta trešās daļas 6.punkts, 13.panta trešās daļas 9.punkts | Ieviests pilnībā | Likumprojekts neparedz stingrākas prasības |
| Regulas 69.panta 10. un 11.punkts | 11.panta otrās daļas 15.punkts | Ieviests pilnībā | Likumprojekts neparedz stingrākas prasības |
| Regulas 72.panta 1.punkts | 11.panta otrās daļas 17.punkts | Ieviests pilnībā | Likumprojekts neparedz stingrākas prasības |
| Regulas 72.panta 1.punkta "a" apakšpunkts | 11.panta otrās daļas 8. un 9.punkts, 12.panta trešās daļas 4.punks, 13.panta trešās daļas 3. un 13.punkts | Ieviests pilnībā | Likumprojekts neparedz stingrākas prasības |
| Regulas 72.panta 1.punkta "b" apakšpunkts | 11.panta otrās daļas 11., 13. un 14.punkts, 13.panta trešās daļas 14.punkts | Ieviests pilnībā | Likumprojekts neparedz stingrākas prasības |
| Regulas 72.panta 1.punkta "c" apakšpunktā | 11.panta otrās daļas 15.punkts | Ieviests pilnībā | Likumprojekts neparedz stingrākas prasības |
| Regulas 72.panta 1.punkta "d" apakšpunkts | 11.panta otrās daļas 4.punkts | Ieviests pilnībā | Likumprojekts neparedz stingrākas prasības |
| Regulas 72.panta 1.punkta "e" apakšpunkts | 12.panta trešās daļas 8.punkts; 13.panta trešās daļas 6.punkts | Ieviests pilnībā | Likumprojekts neparedz stingrākas prasības |
| Regulas 76.pants | 15.panta otrās daļas 2.punkts | Ieviests pilnībā. Detalizētāka kārtība, kādā grāmatvedības iestāde veic savus pienākumus tiks noteikta MK noteikumos. Atbildīgā institūcija – FM | Likumprojekts neparedz stingrākas prasības |
| Regulas 77.pants | 14.panta otrās daļas 1.punkts | Ieviests pilnībā. Detalizētāka kārtība, kādā revīzijas iestāde veic savus pienākumus tiks noteikta MK noteikumos. Atbildīgā institūcija – FM | Likumprojekts neparedz stingrākas prasības |
| Regulas 78.pants | 14.panta otrās daļas 1.punkts | Ieviests pilnībā | Likumprojekts neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Cita informācija | Nav |
|

|  |  |
| --- | --- |
| Attiecīgā ES tiesību akta datums, numurs un nosaukums | Eiropas Parlamenta un Padomes 2021.gada 24.jūnija regulu (ES) Nr. 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai. |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 7.panta 1.punkta a) apakšpunkts | 23.panta pirmās daļas 1.punkta a) apakšpunkts, otrās daļas 1.punkts | Ieviests pilnībā | Likumprojekts neparedz stingrākas prasības. Direktīvā paredzēta iespēja liegt tiesības saņemt ES fondu finansējumu uz laiku līdz pieciem gadiem |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Direktīvā paredzēta iespēja liegt tiesības saņemt ES fondu finansējumu uz laiku līdz pieciem gadiem, taču likumprojektā minētais termiņš noteikts trīs gadi. Šajā gadījumā termiņš pielīdzināts Publisko iepirkumu likumā noteiktajam termiņam, uz kuru darba devējiem liedz piedalīties publisko iepirkumu procedūrās. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. |

 |
|

|  |  |
| --- | --- |
| Cita informācija | Nav |

 |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Projekts šo jomu neskar |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.Norāda institūciju, kas ir atbildīga par šo saistību izpildi pilnībā |
| Iekļauj informāciju atbilstoši instrukcijas 58.1. apakšpunktam |  |  |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Projekts šo jomu neskar |
| Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvji varēja līdzdarboties likumprojekta izstrādē, sniedzot atzinumu pirms tā izsludināšanas Valsts sekretāru sanāksmē. Likumprojekts pirms izsludināšanas Valsts sekretāru sanāksmē tika publicēts Finanšu ministrijas tīmekļa vietnē https://www.fm.gov.lv/lv/es-publiskas-konsultacijas un tīmekļa vietnē https://www.esfondi.lv/sabiedribas-lidzdaliba. |
| 2. | Sabiedrības līdzdalība projekta izstrādē |  |
| 3. | Sabiedrības līdzdalības rezultāti |  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Finanšu ministrija kā vadošā iestāde un revīzijas iestāde, Centrālā finanšu un līgumu aģentūra kā sadarbības iestāde, Ekonomikas ministrija, Izglītības un zinātnes ministrija, Kultūras ministrija, Labklājības ministrija, Satiksmes ministrija, Tieslietu ministrija, Veselības ministrija, Vides aizsardzības un reģionālās attīstības ministrija, Iekšlietu ministrija, Finanšu ministrija un Valsts kanceleja kā atbildīgās iestādes, Valsts kase kā grāmatvedības iestāde, Iepirkuma uzraudzības birojs. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | 1. ES fondu ieviešanas sistēmā 2021-2027.gada plānošanas periodā salīdzinājumā ar 2014.-2020.gada plānošanas periodā, ņemot vērā darbības programmā paredzētos specifiskā atbalsta mērķus, kā jaunas atbildīgās iestādes būs Finanšu ministrija un Iekšlietu ministrija, bet Zemkopības ministrija vairs nepildīs atbildīgās iestādes funkcijas, ņemot vērā, ka tai nav plānoti Nacionālā attīstības plāna 2021.-2027.gadam pasākumi darbības programmas ietvaros.
2. Tāpat kā 2014.-2020. plānošanas periodā 2021-2027.gada plānošanas periodā sadarbības iestāde būs finanšu ministra funkcionālajā pakļautībā, kas to īsteno ar vadošās iestādes vadītāja starpniecību.
3. Arī 2021.-2027.gada plānošanas periodā ir noteikts skaidrs atbildīgo iestāžu un sadarbības iestādes funkciju sadalījums, t.i., viena funkcija tiek deleģēta tikai vienai iestādei – tikai atbildīgajai iestādei vai sadarbības iestādei. Tādējādi tiek samazināts administratīvais slogs ne tikai finansējuma saņēmējiem, bet arī ES KP fondu administrēšanā esošajām iestādēm, t.sk. vadošajai iestādei, optimizējot tās resursus, lai efektīvi pārvaldītu un kontrolētu tās deleģēto funkciju izpildi. Tādējādi atbildīgo iestāžu funkcijas joprojām būs saistītas tikai ar nozares politikas attīstību un ieviešanas uzraudzību un specifisko atbalsta mērķu iznākuma, rezultātu un finanšu rādītāju sasniegšanu. Savukārt sadarbības iestādes funkcijas būs saistītas ar projektu iesniegumu atlasi, līgumu un vienošanās slēgšanu un projektu īstenošanas uzraudzību. Jaunu institūciju izveide, esošu institūciju likvidācija vai reorga­nizācija nav paredzēta.
 |
| 3. | Cita informācija | Nav |

Finanšu ministrs J.Reirs

Vamža, 67083888

Evita.Vamza@fm.gov.lv

1. [Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru atceļ Regulu (ES, Euratom) Nr. 966/2012](https://eur-lex.europa.eu/legal-content/LV/TXT/?uri=celex:32018R1046) 33.pants. [↑](#footnote-ref-1)
2. [Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru atceļ Regulu (ES, Euratom) Nr. 966/2012](https://eur-lex.europa.eu/legal-content/LV/TXT/?uri=celex:32018R1046) [↑](#footnote-ref-2)